钦定古今图书集成/明伦汇编/氏族典/第258卷 > 王景文
## 钦定古今图书集成/明伦汇编/氏族典/第258卷 > 王景文

按《宋书王景文传》：“景文，琅邪临沂人也，名与明帝讳
同。祖穆，临海太守。伯父智，少简贵，有高名，高祖甚重
之，常云：见王智使人思。父。僧朗亦以谨实见知。太宗
初，以后父为特进左光禄大夫，景文出继智，幼为从
叔球所知，美风姿，好言理，与陈郡谢庄齐名。太祖甚
相钦重，故为太宗娶景文妹。起家太子太傅主簿，转”
太子舍人，袭爵建陵子，出为宣城太守。元凶弑立，以为黄门侍郎，未及就世祖入讨，景文遣间使归款，及
事平，为东阳太守，迁司徒左长史，坐姊墓开，不临赴，
免官。大明二年，复为秘书监、太子右御率、侍中。永光
初为吏部尚书。景和元年，迁右仆射。太宗即位，加领
左卫将军，寻迁丹阳尹。遭父忧，起为冠军将军，出为
江州刺史，封江安县侯，进号镇南将军。顷之，征为尚
书左仆射、扬州刺史。时太子及诸皇子并小，上稍为
身后之计，诸将帅吴喜、寿寂之之徒虑其不能奉幼
主，并杀之。而景文外戚贵盛，张永累经军旅，又疑其
将来难信，乃自为谣言曰：“一士不可亲，弓长射杀人。”
一士，王字；弓长，张字也。景文弥惧，乃自陈求解扬州。
泰豫元年春，上疾笃，乃遣使送药，赐景文死，谥曰“懿
侯。”长子绚，兄子蕴，弟子孚。